
R videšimtis beveik amžių praslinko nuo to 
( laiko, kada viešpataujant ciesoriui Kliaudi- 
' S jui Žvėjas iš Galiliejos, apaštolų kunigaikš- 
tis, šv- Petras, atvyko Ryman ir uždėjo čia savo 
vyskupišką sostą.  Pražuvo Cezarų galybė, o Petro 
įkurtas sostas stovi  nepajudintas. Buvo jau 
263 Petro įpediniai ant to sosto, ir bus čia Kristaus 
Vietininkai visuomet, nes Išganytojas aiškiai pasakė, 
jog jo Bažnyčia bus parimta ant Uolos, tai yra 
Petro, ir pragaro vartai jos nepergalės. 

Numiršta Popėžius kaipo žmogus, bet jo vietą 
užima kitas, kuriam lieka suteikiama ta pati val- 
džia, kokią turėjo mirusis, kokią turėjo sv. Petras. 
Dievas pašaukė pas savę a. a. Leoną XIII; turime 
jo vietoje Pijų X. 

Trumpai aprašytą jo gyvenimą duodu čia tau, 
malonus Skaitytojau. Neabejoju, jog su mielu noru 
perskaitysi tą knygelę, nes iš jos geriaus pažinsi 
dabartinį musų viršiausiąjį Vadovą, katalykų Baž- 
nyčios Galvą. Jei skaitant kils tavo širdyje karš- 
tesnė meilė Bažnyčios ir šventojo, Tėvo, tos kny- 
gelės tikslas bus visai pasiektas. 

I. 


Leono XIII smertis ir išrinkimas Pijaus X. 


Mas neaimena 1903. metų vasaros, kada po 
G  pasaulę pasklydo garsas apie sunkią ligą 
visų numylėtojo šventojo Tėvo Leono XIII. 
Iš AS katalikų širdžių kilo į dangų prašymas 
sugrąžinti sveikatą jų Tėvui. Bet kitokie buvo Dievo 
užmanymai. Jis jau norėjo duoti užmokesnį savo 
pirmajam tarnui, savo Bažnyčios Valdytojui, todėl 
nutarė pašaukti jį pas savę.  Smerties aniolas atsi- 
stojo prie ligonio durų ir laukė valandos, kada ga- 
lės įeiti. Jo įejimas vienog nebus netikalas, nes 
retai kas esti teip prisiruošęs prie smerties, kaip tai 
buvo padaręs Leonas XIII. Per ilgą savo gyvenimą 
ištikimai tarnavo Sutvertojui; iki paskutiniai valan- 
dai rupinosi apie jo garbę, apie jo šv. Bažnyčią. 
Susirinkusius aplink savo patalą kardinolus dar sykį 
pažadino rupintisi Bažnyčios reikalais ir išrinkti pa- 
gal Bažnyčios įstatymus jam įpedinį; ir tai buvo 
paskutinis atsisveikinimas Leono XIII su žmonėmis. 
Vienas iš kardinolų (didysis Penitencijarijus kard. 
Vanutelli) suteikė mirštančiam paskutinę Bažnyčios 
pašalpą-generališką absoliuciją. Dar valanda, ir tas 
pats kardinolas pradėjo kalbėti maldas už mirštan- 
čius; su juo vienyjo savo maldas atsiklaupę visi 
kardinolai ir kiti susirinkusieji prie mirštančiojo pa- 
talo. Ketvirtoje valandoje po pietų 20. dieną Liepos 
mėnesio dušia didžiojo Leono stojosi prieš Sutver- 
toją, idant atsakytų už savo darbus ir imtu paskirtą 


užmokesnį. — Mirė jis pergyvenęs 93 metus, 26. me- 
tuose savo popėžiavimo. Rymo bažnyčių varpai 
apgarsino tą liudną naujieną Amžinojo Miesto gyven- 
tojams, o telegraphas nunešė ją į visus pasaulės kraš- 
tus. Nuliudo Bažnyčios sunų širdįs, kada juos pa- 
siekė žinia, jog jie jau neteko savo viršiausiojo Va- 
dovo, bet draug kilo juose klausimas, kas bus Leono 
XIII. įpediniu, kas neš toliaus tą sunkią popėžiavimo 
naštą, kurią per 25 su viršum metus teip garbingai 
nešė mirusis, kas bus nauju Kristaus Vietininku 
ant žemės? 

Tuo tarpu Vatikane vyriausis terp kardinolų, 
kardinolas-kamerlengas Oreglia apėmė pagal Bažny- 
čios įstatymus valdžią iki išrinkimui naujo popėžiaus, 
Jis įsakė pamaldas už numirusiojo dušią, pranešė 
apie jo smerų kardinolams ne Ryme gyvenantiems. 
draug kviesdamas juos Ryman, ir pradėjo ruošti 
visa, kas yra reikalinga popėžiaus išrinkimui. 

30. dieną Liepos mėnesio buvo atlaikytos Sik- 
sto koplyčioje paskutinios ekzekvijos už Leono XIII. 
dušią. Šv. Petro bažnyčios varpai, kurie per devy- 
nias dienas, po pusvalandį kasdien, liudnai skam- 
bėjo, atsiliepė paskutinį kartą ant grabo numirusio 
popėžiaus. Ant rytojaus iš ryto kardinolai išklausė 
šv. mišių dėl išprašimo sau šv. Dvasios. Kun. pra- 
lotas Sardi pasakė Bažnyčios įstatymais palieptą 
pamokslą apie popėžiaus išrinkimą, kurio 
visi klausė su didžia atida, ir kurs padarė nemažą 
įspudį ant kardinolų. Kunigas Sardi terp ko kito 
sakė: „Visiapleistieji laukia popėžiaus pilno meilės, nes 
jis kaipo Piemuo turi buti pagelba prispaustųjų, šelpėju 
neturtingųjų, viltimi kenčiančiųjų, šviesa aklųjų...“ Ir tie 

žodžiai, kaip matysime paskiaus, turėjo visai išsipil- 
dyti per Pijaus X. išrinkimą. Ta pačią dieną po 
pietų kardinolai susirinko į konkliavę (conclave). 

Konkliave vadinasi tas rumas (palocius) arba 
rumo dalis, kame kardinolai atskiruose kambariuose 
apsigyvena, kada jie renka popėžių.  Susirinkus 
kardinolams į konkliavę, visos durįs iš oro lieka 
uždarytos ir užmurytos, teip kad nei patis kardi- 
nolai nebegali išeiti, nei kas pas juos gali įeiti. 
Neužmurytos palieka tiktai vienos iš abiejų pusių 
įvairiais raktais užrakintos ir kietai saugomos durįs, 
per kurias įleidžia į konkliavę vėliaus atvykusius 
iš tolymų kraštų kardinolus, arba išneša sunkiai 
susirgusius. Vienog paskiaus atvažiavusis kardinolas 
yra priimamas į konkliavę tiktai pirmose trijose die- 
nose; išėjęs gi iš konkliavės kardinolas nustoja tam 
kartui savo tiesos rinkti popėžių ir rinkimuose jau 
nebedalyvauja.  Valgius į konkliavę paduoda per 
tam tikrus langelius, ir tai yra saugoma, kad kas 
su jais nepaduotu kokio raštelio arba kokio ženklo. 
Vis tai yra daroma, kad kardinolai visai liuosai, be 
jokios prievartos, arba pašalinės įtikmės, klausy- 
dami tik savo sąžinės balso, galėtu išrinkti popė- 
žiumi tą, kurį jie laiko labjausiai atsakančiu. 

Ant rytojaus po susirinkimo į konkliavę vy- 
riausis terp kardinolų laiko koplyčioje šv. mišias, 
kurių laike visi kiti kardinolai priima šv. Komuniją. 
Toje pačioje koplyčioje, pradedant nuo trečios die- 
nos, esti rinkimai, atliekami kortelėmis. Kiekvienas 
kardinolas ima iš anksto jau priruoštą tam tikrą 
kortelę, ant kurios rašo savo vardą ir vardą to, kurį 
jis nori išrinkti popėžiumi; parašęs sulenkia ją ir 


priėjęs prie altoriaus atsiklaupęs meldžiasi, daro bal- 
siai prisiegą, jog: jis atiduoda savo balsą tam, kurį 
pagal savo sąžinę laiko labjausiai tinkančiu, ir pa- 
skiaus deda savo kortelę į kieliką, stovintį ant alto- 
riaus. Kada teip padaro visi kardinolai, ima nuo 
altoriaus kieliką, išima iš jo korteles ir suskaito, ar 
tiek jų yra, kiek kardinolų; paskiaus skaito tas kor- 
teles ir renkamųjų vardus užrašo. Kad kas butu 
išrinktas popėžiumi, reikia, kad jis gautu per to- 
kiuos rinkimus mažiausiai du trečdaliu visų balsų. 
Jei suskaičius, kiek kas gavo balsų, pasirodo, jog; 
niekas negavo reikalingų dviejų trečdalių, kortelės 
lieka sudegintos koplyčios kertėje tam tikroje vietoje, 
i" išeinantis per kaminą dumų debesėlis, kurio pasi- 
rodant laukia paprastai tukstančiai susirinkusiųjų 
žmonių, yra ženklu, jog popėžius dar neišrinktas. 
Kardinolai gi grįžta į savo kambarius. Antras toks 
pat rinkimas esti ant rytojaus iš ryto, arba tą pačią 
dieną po pietų. Rinkimai yra teip ilgai daromi, iki 
ant galo kas nors gauna reikalingų du trečdaliu 
visų balsų. Kad jau tai atsitinka, trįs iš kardinolų 
priėję klausia išrinktąjį, ar jis sutinka ant to išrin- 
kimo; jei jis pasimeldęs atsako, jog sutinka, tuomet 
klausia jį, kokiuo vardu jis nori vadintisi.--Paprotis 
priimti naują vardą po išrinkimo į popėžius yra 
labai senas. — Paskiaus išrinktasis eina į zakristiją 
ir apsivelka vienais iš trijų ant įvairaus ugio pasiutų 
rubų.  Sugrįžusiam į koplyčią kardinolai atiduoda 
pirmą kart pagarbinimą, bučiuodami jam ranką. Po 
visų tų apeigų išrinkimas lieka apskelbtas žmonėms. 

Visos viršiaus minėtos ceremonijos buvo užlai- 
kytos išrenkant ir Pijų X. Kaip matėme kardinolai 

susirinko į konkliavę 31. Liepos. Per pirmąjį balsa- 
vimą busias popėžius gavo tiktai 5 balsus iš 62; 
per tolesniuosius jų skaitlius vis augo. Pijus X., 
anksčiaus kardinolas Juozapas Melchijoras Sarto, 
kursai to išrinkimo visai nesitikėjo, matydamas balsų 
skaitlių vis augantį, su ašaromis meldė kardinolus, 
kad jo nerinktu, kad jis neesąs vertas teip augštos 
garbės; bet veltui; nes per rinkimus 4. dieną Rug- 
pjučio jis gavo 50 balsų, tai yra, daug daugiaus 
nekaip reikalingu du trečdaliu. Kad paklausė jį, 
ar sutinka ant išrinkimo, pamažu pakėlė savo žilą 
galvą ir ištarė žinamus- Kristaus žodžius: „Jėi ne- 
gali tas kielikas praeiti... tesistoja 
Dievo valia“. (Mat. 24. 42). 

— Kokį vardą apsirenki? paklausė jį vėl. 

— Pijus X. — atsakė jis jau be abejojimo. 

Šimtas tukstančių Rymo gyventojų laukė tos 
valandos susirinkę ties Vatikanu. Ant galo pamatė 
atsidarantį langą, kurs per 25 metus, t. y. nuo išrin- 
kimo Leono XIII., buvo uždarytas. Džiaugsmo bal- 
sai pripildė orą. Po keleto mtnučių pasirodė klie- 
rikas su kryžiumi, paskui jį ėjo kiti dvasiškieji, 
kunigiškais rubais apsirėdę; vienas iš jų nešė didžią 
raudoną knygą. Štai ateina dar vienas su raudonu 
biretu: tai kardinolas Macchi, kurs apgarsins iš- 
rinkimą. 

Minia po vieno rankos pamojimo tarsi numirė. 
Pasklydo aiškiai žodis po žodžio; 

„Apgarsiname įums didžią linksmybę! 
Turime Popėžių, garbingiausį ir maloningiausį 
kardinolą Juozapą Sarto, kurs priėmė sau 
vardą Pijus X“. 

Kaip koki žinia iš dangaus buvo priimtas tas 
apgarsinimas. Galėjo pirma vienas ar kitas norėti 
ar laukti kitokio popežiaus, vienog kada išrinkimas 
buvo jau padarytas, visi katalikai suvienyjo savo 
širdis, sakydami Pijui X.: „Palaimintas, kurs ateini 
vardan Viešpaties!“ 

Tuojau po apgarsinimo atsiliepė džiaugmingai 
varpai šv. Petro bažnyčios ir nunešė linksmą žinią 
į visą Rymą. Jiems pritarė šimtai varpų ir varpelių 
kitose Rymo bažnyčiose ir koplyčiose, tarsi norė- 
dami įvairiausiais balsais visiems ir kiekvienam pa- 
sakyti: „Turime popėzių“. 

Pirmutinis apaštoliškas palaiminimas naujo šven- 
tojo Tėvo turėjo užbaigti tos gražios dienos iškilmę. 
Minioms buvo duotas ženklas, jog Pijus X. suteiks 
jį šv. Petro bažnyčioje; ir tuojau, kaip kokios galin- 
gos vilnios pastumti, pradėjo žmones plaukti į baž- 
nyčią: visi norėjo pamatyti naują popėžių, apturėti 
jo pirmajį palaiminimą. Štai vėl pasirodė nešamas 
kryžius, ir po volandėlės minios džiaugsmingu | 
„evviva“*) pasveikino ateinantį Pijų X., apstotą 
kardinolų ir kitos dvasiškijos. Prieš akis susirin- 
kusiųjų stojosi baltais rubais apsirėdęs žilas senelis, 
vidutinio ugio, gana pilnas, labai malonaus apskrito 
veido. Kad visa nutilo, išgirdo visi pirmutinius 
šventojo Tėvo žodžius: Adiutorium nostrum in no- 
mine Dominė (Musų pagelba vardan Viešpaties), 
kuriais prasideda kiekvienas bažnytinis palaiminimas. 

Kaip skardus jo balsas, kaip jis stiprai dar iš- 
veizi, nors jau turi 68 metus! 

T. **) Evviva italų kalboje reiškia maždaug tą patį, ką 
mysų „buk pasveikintas“. 


Iš tukstančių susidedanti minia atsiklaupė. Šv. 
Tėvas ištiesė savo rankas, ir ant tylinčios minios, 
ant visos tolos pasaulės atsiliepė apaštoliško palai- 
minimo žodžiai: „Tepalaimina jums Visagalis Dievas 
Tėvas, ir Sunus, ir Dvasia šv.“ Atsakymu ant to 
palaiminimo buvo einantis iš tukstančių širdžių : 
evviva! Akyse didžios ir labai didžios žmonių dau- 
gybės pasirodė džiaugsmo ašaros. Jie tos valandos 
nebeužmirs nekuomet savo gyvenime. 

Kad minia pradėjo skirstitisi iš bažnyčios, vėl 
atsiliepė visų varpų skambėjimas, tarsi jie dar ne- 
buvo užtektinai išreiškę savo linksmybės, kada gar- 
sino Rymui Pijaus X. išrinkimą. 

Po keleto dienų, nedėlioje 9. d. Rugpjučio buvo 
paskirtas šv. Tėvo apvainikavimas. Ta didi iškilmė 
vėl surinko į šv. Petro baziliką kelias dešimtis tuk- 
stančių žmonių. Pijui X. tą dieną liko su atsakan- 
čiomis apeigomis uždėta ant galvos tijara, arba tri- 
laipsninė karuna, kaipo ženklas pilnos jo valdžios 
ant žemės. 

Tuomi ir užsibaigė iškilmės, surištos su išrin- 
kimu naujo popėžiaus. 

Matėme Pijaus X. išrinkimą. Išpuola mums 
toliaus pažinti, kokiais keliais privedė jį Dievo Ap- 
veizda prie tos augščiausios garbės čia ant žemės, 
prie popėžiško sosto. 


II. 
Pijaus X. jaunystė. 


7) orėdami supažindinti skaitytoją su Pijaus X. 
„tėvyne, giminėmis ir gimtiniu kiemu, neve- 
sime jo į kokią nors pylę, arba palocių, nes 
Pijus X. gimė ne kunigaikščių rumuose, bet buvo 
sodžiaus kudikiu ir vargdienių - sodiečių sunumi. 
Kaip Dievo akyvaizdoje visi žmonės yra lygųs, teip 
lygųs yra visi ir jo šv. Bažnyčioje. Augščiausioji 
vieta Bažnyčioje, popėžiškas sostas, gali buti užim- 
tas kaip vyro labai augštos kilmės, teip ir papras- 
"čiausio artojo arba darbininko sunaus. Bažnyčios is- 
torijoje gana daug rasime paliudyjimų, jog šv. 
Dvasia per rinkimus naujo Kristaus Vietininko ant 
žemės, atkreipė nekartą rinkėjų akis į tuos, kurie, 
atskyrus didžias dorybes ir gilų mokslą, nieko dau- 
giaus neturėjo, kas butu pagal žmonių numanyma, 
daręs juos vertais popėžiško sosto. Kaip Griga- 
lius VII, Jonas XXII, Sikstus IV., teip ir Pijus X. 
iš vargdienių sunaus tapo popėžiumi ir uždėjo ant 
savo galvos trilaipsminę karuną, idant valdytu Kri- 
staus įstatytą Bažnyčią ir. dar sykį patvirtintu, jog 
toje Bažnyčioje viskas yra rėdoma Dievo Apveizdos. 

Taigi Pijus X. gimė sodžiuje, kurs vadinasi 
Rijeze (Riese) Italijos žemėje, Trevizo Vyskupy- 
stėje, netoli Venecijos miesto. Jo tėvas Jonas Sarto 
buvo gimęs tame pačiame sodžiuje 1792 m., čia jis 
pasimirė 1852 m. Jis buvo tarnu prie valsčiaus ir 
už savo patarnavimą gaudavo kasdien po vieną 


t i, E 


franką (arti 38 kap.). Jono moterimi buvo Marga- 
rita Sanson, gimusi 1813 m. Turėjo juodu devy- 
netą vaikų - du sunu ir septynias dukteris. Ta skait- 
linga šeimyna turėjo pragyventi iš vieno franko ir 
dviejų nedidelių daržų, kuriuodu turėjo prie savo 
namų. Vyriausiuoju kudikiu toje šeimynoje buvo 
busiąs popėžius. (Gimė jis 2. dieną Birželio mė- 
nesio 1835 met., liko apkrikštytas ant rytojaus ir ant 
sv. krikšto gavo du vardu — Juozapas Melchijo- 
ras. Jo brolis Aniolas gimė 26. Kovo 1887 m. 
paskui juodu gimė septynios dukteris. 


Nei kiek nepardedant galima pasakyti, jog 
Juozapas maldingumą ir dorą išžindo su pienu savo 
motinos. Jo tėvas ir motina buvo tai tikrai dori, 
dievo-baimingi ir darbštųs žmonės, kurie, pasika- 
kindami savo neturtingų gyvenimu, rupinosi sąži- 
niškai išpildyti visas savo priedermes, o labjausiai 
mislyjo apie tai, kad savo vaikus išauklėtu dievo- 
baimingai ir dorai. 


Su pradiniu mokslu susipažino mažas Juozelis 
sodžiaus mokykloje, kame mokytoju buvo tulas Ge- 
cherle; katekizmo mokino jį vietinis klebonas, Fu- 
zarini.  Didžiausis buvo džiaugsmas mažam Sarto, 
kada jis galėjo patarnauti bažnyčioje prie šv. mišių. 
Bet pasakoja teipogi, kad pavasarį nebuvo gužtos 
krumuose ar ant medžio, apie kurią jis nebutu Ži- 
nojęs; nei jokie žaislai (zabovos) Rijezes mokyklos 
mokinių be jo neapsieidavo; nekartą vienog galima 
buvo pasergėti jį, atsiskirianų nuo žaidžiančiųjų 
ir besiskubinantį prie savo knygų, kurias Jis už 
vis mylėjo. 

Netingėjo jis teipogi melstisi. Netoli nuo Ri- 
jezės yra pašvęsta švenč. Panai koplyčia, kurią 
kas met apie Velykas lanko visos apilinkės gyven- 
tojai. Taigi ir Juozelis laimingu savę laikė, kada 
nedėldieniais su tėvu galėjo į ją nueiti pasimelsti; 
nekartą ir patį vieną galima buvo matyti jį Čia, at- 
siklaupusį ir atiduodantį garbę savo dangiškai Ka- 
ralienei.  Paskiaus kaipo Vyskupas ir Kardinolas, 
apsilankydamas savo teviškėje, neužmiršdavo ap- 
lankyti teipogi ir tos koplytelės švenč. Panos. 

Zinome, jog Jonas Sarto buvo visai neturtingas 
žmogus; todėl jis neturėjo nei užmanymo leisti savo 
vaikus į augštesnį mokslą. Jis mislyjo pasikakinti 
pradine mokykla, kuriėje mokindavo tiktai skaityti, 
rašyti, truputį skaitliavimo ir šiek tiek katekizmo. 
Bet visai kitokie buvo Dievo Apveizdos už- 
manymai. Pradinės mokyklos mokytojas Gecherle 
teipogi iz Rijezės klebonas kun. Fuzarini, patėmyję 
nepaprastą dievobaimingumą ir gabumą mažo Juo- 
zelio, užsiėmė juo karščiaus ir nemažai turėjo vargo, 
iki prikalbėjo jo tėvą, kad jį atiduotu į tolesnį mok- 
slą. Kun. Fuzarini apsiėmė pats priruošti jį prie 
ekzamenų į gimnaziją ir pramokino jį truputį loti- 
niškos kalbos. Mažas Juozas teip noriai ėmėsi už 
mokslo, kad jau po kelių menesių, galėjo išduoti 
kuopuikiausiai ekzameną į pirmąją klesą gimnazijos 
mieste Kasteliranko. 

Įstojęs į gimnaziją, turėjo jis kasdien pasiėmęs 
su savim duonos arba polentos (piragas iš kukuru- 
zos) kąsnelį keliauti pėsčias iš savo sodžiaus po 
šešius verstus tenai ir atgal, nes tėvai neturėjo iš 
ko užlaikyti jį mieste. Gerai, jei oras buvo gražus 


ir šiltas; tuomet batus ant pečių užsidėjęs, basas 
lengvai atlikdavo kelionę; bet kaipgi varginga buvo 
ta kelionė, kad pradėdavo lietus lyti, arba reikėjo 
brįsti per gilų sniegą! 

Truputį lengviaus pasidarė, kada į gimnaziją 
buvo atiduotas ir jo brolis Aniolas, ir kada tėvas 
nupirko nedidelį asilą, kuriuo juodu jau važinė- 
davo į Kastelfranko. į 

Mokinosi Juozelis visą laiką labai gerai, ir to- 
kiuo budu užsipelnė netik pagirimą savo mokv- 
tojų, bet ir jų meilę. Nors moksluose labai pervir- 
šindavo savo brolį Aniolą, vienog tuo nekuomet 
nesipuikino prieš jį, nei prieš savo seseris; lygiai 
visus mylėjo; supdavo ir nešiodavo savo mažas se- 
sutes, ir nekartą pats alkanas pasilikdavo, kad tk 
joms nieko netruktu. 


Abudu vaikinu sugrįžusiu iš mokyklos imda- 
vosi už kasdieninių darbų; vienas su knyga eidavo 
saugoti karves, antras rinkdavo ir atnešdavo malkas; 
vieną dieną eidavo padėti daržo darbuose, kitą kart 
rasdavo uzsiėmimą sodne. Tos kasdieninės kelio- 
nės į Kasteliranko, uzsiėmimai aplink namus, darbai 
ant lauko sustiprino tik jų sveikatą ir darė jų veidus 
židinčiais. 

Ketveri metai gimnazijoje praslinko labai grei- 
tai; paliudyjimas, gautas nuo mokyklos perdėtinių 
rodė, jog mokslas Juozapui Sarto sekėsi labai gerai. 
Kun. Fuzarini, kurs kaip matėme rupinosi apie jo 
atidavimą į gimnaziją, ir kurio rupesčiai nenuėjo per 
nieką, troško padėti jaunikaičiui eiti toliaus pradėtu 
keliu. 

Buvo gi tuomet Padvos seminarijoje keletas 
vietų (teip vadinamų stipendijų), į kurias priimdavo 
be jokio užmokesnio neturtingus, bet gerai moki- 
nančiusi jaunikaičius. Paskirimas dviejų iš tų vietų 
prigulėjo nuo Venecijos Patrijarko, kardinolo Jokubo 
Moniko. Prie jo tai kreipėsi kun. Fuzarini, prašy- 
damas, kad jis priimtu Juozapą Sarto į Padvos se- 
minariją. Prašymas liko maloniai išklausytas, tuo 
labjaus, jog pats kardinolas Moniko buvo gimęs 
tame pačiame sodžiuje Rijeze, kame jo tėvas buvo 
kalviu. Tokiuo budu 1850. metuose Rugsėjo mė- 
nesyje Juozapas Sarto liko priimtas į seminariją ir 
apsivilko klierikiškais rubais. 

Naujas gyvenimas, kurį turėjo pradėti busiąs 
popėžius Padvoje, labai skirėsi nuo praėjusiojo. 
Pirmą kart jis turėjo ilgesniam laikui atsisveikinti su 
savo namiškiais; todėl nėra ko stebėtisi, jog tas at- 
sisveikinimas nebuvo iš linksmųjų. Pats tėvas nu- 
vežė jį į Padvą; bet kada reikėjo persiskirti su savo 
numylėtuoju, ir jis negalėjo susilaikyti nuo ašarų. 

Jaunuomenė paprastai greitai apsipranta su 
naujomis gyvenimo aplinkybėmis, ypatingai jei jos 
yra geresnės, laimingesnės.  Teippat atsitiko ir su 
Juozapu Sarto. Seminarijos įstatymai patiko jam labai, 
ir jis su meile visus juos pildė. Jo laikas buvo paskir- 
stytas terp maldos, knygos ir atilsio. Ir seminarijoje jis 
iš karto pradėjo atsižimėti ir savo dorybėmis ir savo 
mokslu, teip kad jau pirmiems metams baigiantisi 
iš visų atžvilgių perviršino kitus mokinius ir užėmė 
pirmąją vietą terp savo 39. draugų. Iki šiai dienai 
Padvos seminarijoje užsilaikė paliudyjimai apie jį, 
parašyti pačių mokytojų ranka; visi jie be skirtumo 


atiduoda didžiausį pagirimą jaunam Sarto. — Kaip 
gražiai pradėjo savo mokslą, teip gražiai ir pabaigė. 
Tėvui jo vienog teteko pasidžiaugti tais liudymais 
tik pirmuose ir antruose metuose; nes paskiaus 
pradžioje 1852. m. jis sunkiai susirgo ir 4. d. (Ge- 
gužės pasimirė. — Smertis tėvo teip skaitlingos 
bet draug ir labai neturtingos šeimynos buvo 
baisiu smugiu. Jei Juozapas, kurs tuomet turėjo 
jau 17. metų butu pasilikęs, namie ir apsiėmęs 
pildyti mirusiojo tėvo pareigas valsčiuje, o liuo- 
same laike su brolio pagelba apdirbti žemę, vis- 
kas maž-daug butu pasilikęs po senobės, ir rupestis 
apie šeimynos išlaikymą butu buvęs prašalintas. 
Tai matydami pažįstami ir gentįs prikalbinėjo našlę 
palikti savo vyriausįjį sunų namie. Bet Margarita 
Sarto čia pasirodė esanti panaši anai „stipriai mo- 
teriškei“, apie kurią su didžiu pagirimu kalba šv. 
Raštas, kuri kad prireikia moka pati viena apru- 
pinti visus reikalus namų ir šeimynos. Kas link 
sunaus nei valandelės neabejodama nutarė, jog jis 
turi grįžti seminarijon ir eiti toliaus keliu, kurį sau 
apsirinko. Jei iki šiam laikui ji liuosose valandose 
užsidirbdavo siuvimu ne vieną franką, tai dabar tu- 
rėjo padauginti tą uždarbį, ir nors ne kartą ilgai 
priseidavo pavakarauti, tai visgi galutinai savo šei- 
myną galėjo šeip teip išlaikyti. Augančios dukteris 
teipogi po truputį jau padėdavo savo motinai. — 
Tokiuo budu Juozapas, palaidojęs savo tėvą, galėjo 
sugrįžti į Padvą ir vėl imtisi mokslo, kurs jį tu- 
rėjo privesti prie kunigystės slenksčio. 

Nors jis, kaip buvo sakyta, mokinosi geriaus 
už visus savo draugus, vienog nesikėlė dėlto į pui- 

kybę. Perviršindavo, tiesa, juos savo maldingumu 
ir galėjo visiems buti kuogražiausiu pavyzdžiu, bet 
nesišalino ir nuo dorų pasilinksminimų ir žaidimų, 
jaunystės amžiui pritinkančių. Savo mokytojams ir 
perdėtiniams buvo paklusniausiu sunumi ir geriau- 
siu mokytiniu; nekuomet neužsitarnavo jų pabarimo 
arba papeikimo, bet tiktai pagirimo žodžius ir meilę. 

Teip slinko Juozapui Sarto laikas seminarijoje. 
Metai ir mėnesiai kaskart labjaus jį artino prie tos 
dienos, kuomet jis turėjo priimti kunigiškus pašven- 
timus. 

Nors jis ėjo mokslus Padvos seminarijoje, bet 
jogei buvo gimęs Trevizo vyskupystėje ir turėjo 
užmanymą čia pasiilkti kunigu, todėl Trevizo vys- 
kupas pats panorėjo suteikti jam šventimus, ir to 
dėlei Juozapos Sarto keletą kartų turėjo iš Padvos 
važinėti į Trevizą. Čia jis priėmė tonsurą ir teip 
vadinamus mažesniuosius šventimus, paskiaus gi sub- 
djakonatair djakonatą. Buvo likęs paskutinislaipsnis— 
kunigystė. Taigi priimti kunigystę pakvietė jį vyskupas 
Farina, kurs tuomet lankė savo vyskupystės bažny- 
čias, į Kasteliranką, kame buvo užmanęs pasilikti 
keletą dienų. Tas atsitikimas buvo labai parankus 
kaip pačiam Juozapui, teip ir jo namiškiams, nes į 
Kasteliranką buvo visiems lengva/atvykti iš Rijezės. 
Kadangi Rijezės gyventojai laikė augštoje pagar- 
boje ir jį patį ir jo motiną, o pačiame Kastelfranke, 
kame, kaip žinome, Juozapas vaikščiojo į gimnaziją, 
turėjo jis nemažai draugų ir pažįstamų, todėl jo 
įsišventimas į kunigus buvo tikra šventė visai apilinkei. 

15. Rugsėjo 1858 m. dienoje šv. Juozapo iš Ku- 
pertino, atsakančiai prisiruošęs per aštuonių dienų 


rekolekcijas, turėjo priimti Juozapas Sarto kunigiš- 
kus šventimus. 

Kas gali išpasakyti džiaugsmą ir laimę jo mo- 
tinos, kada šventadieniais rubais apsirėdžiusi su vi- 
sais savo vaikais keliavo tą dien anksti rytą iš Ri- 
jezės į Kasteliranką, 0 po šventimų galėjo apka- 
binti ir pasveikinti savo numylėtąjį sunų, kaipo ku- 
nigą Viešpaties; arba — laimę ant rytojaus, kuomet 
tas jos sunus Rijezės bažnyčioje laikė pirmasias 
šv. mišias ir išdalino šv. Komuniją savo motinai, 
broliui ir seserims! Matyti savo kudikį šventuose 
apdaruose prie altoriaus — tai saldžiausi ir šventa 
linksmybė kiekvienai motinai! 

Kada vėliaus kun. Juozapas sugrįžo iš bažny- 
čios į namus, čia jo laukė visi namiškiai suklaupę, 
norėdami apturėti jo palaiminimą. Jaunas kunigas 
uždėjo su maldos žodžiais savo rankas ant motinos 
galvos, o ji pabučiavo pašvęstas rankas savo su- 
naus; teippat jis laimino visiems iš eilios. 

Kaip begaliniai gražųs ir turtingi rodėsi dabar 
tie nedideli namai, kuriuose kiekvienas iš jo sąna- 
rių buvo prityręs tiek daug vargo, dabar nors ant 
valandėlės užmiršto ! 

Keletui dienų praslinkus kun. Juozapos Sarto 
gavo nuo savo vyskupo paskirimą buti kamendo- 
riumi prie bažnyčios Tombolio. 

Kunigiški darbai Juozapo Sarto Tombole- 
Salzane - Trevize. 


bino kunigas Sarto į paskirtąją sau vietą. 
>>) Tombolio parapija, kurioje jam išpuolo pra- 
dėti kunigišką darbą dušių išganymui, buvo ne per- 
daug toli nuo Rijezės, gal už kokios 15 verstų. 
Žmonės čia buvo labai neturtingi, bet gana dievo- 
baimingi. Galima numanyti, jog pragyvenimas 
jauno kamendoriaus tokioje menkoje parapijoje, kaip 
Tombolio, negalėjo buti lengvas, tuo labjaus, jog 
pagal vietinį paprotį turėjo apsigyventi ne kaip pas 
mus draug su klebonu klebonijoje, bet visai atski- 
rai. Vienog jaunas kunigas, pilnas švento uolumo 
savo pašaukime buvo pasirižęs sekti savo dievišką 
Mokytoją, kurs čia ant žemės „neturėjo kur savo 
galvą priglaustu.“  Vienutiniu jo rupesniu buvo pa- 
daryti kuodaugiausiai savo artimų išganymui. Se- 
niai jau nebebuvo girdėję Tombolio gyventojai 
tokių gražių pamokslų, kokiuos pradėjo sakyti ku- 
nigas Sarto; ką jis sakė, visiems tiko, buvo visiems 
suprantoma; jo žodžiai pasiekdavo klausytojų širdis, 
ir ne vienas, kurs buvo atpratęs nuo klausymo pa- 
mokslų, liko pažadintas prie geresnio elgimosi. Ma- 
lonu buvo klausyti, kada jis aiškino vaikams kate- 
kizmą: kunigas Sarto mokėjo su mažais buti mažu. 
Prie ligonių patalo buvo jis aniolu ramintojų: čia 
jis mokėjo ne tik gailesį sužadinti, bet teipogi su- 

keldavo širdyse viltį ir atsidavimą Dievo valiai. — 
Nors pats buvo visai neturtingas, vienog atrasdavo 
budus ir kelius sušelpti reikalaujančius; ir jei jau 
nieko nebegalėdavo duoti, tai jo žodžiai tankiai buvo 
didesnė almužna, kaip pinigai. Liuosas nuo para- 
pijos darbų laikas buvo paskirtas pas jį mokslui; 
knyga buvo visuomet jo geriausiu prieteliu. 

Teip praslinko kunigui Sarto pirmieji devy- 
neri kunigystės metai; kad jo darbas nepasiliko čia 
be vaisių, galima matyti nors iš to, jog po trijų de- 
šimtų penkerių metų atminė Tombolio gyventojai 
savo buvusį kamendorių, nes per savo kleboną la- 
bai nuoširdžiai pasveikino jį, kada jis liko išrinktas 
popėžiumi, ir iškilmingai šventė jo apvainikavimo 
dieną. 


1867. metuose liko paskirtas kunigas Juozapas 
Sarto Salzano klebonu. Nebuvo tai, tiesa, labai 
didi parapija, bet visgi darbo dirva buvo čia daug 
platesnė. Su didžiausiu uolumu ėmėsi ir Salzane 
kunigas Sarto už darbo. 

Nemažai gero buvo girdėję vietiniai gyventojai 
apie savo naują kleboną, kada jis dar tebebuvo 
Tombole, todėl su nemažu džiaugsmu priėmė jį at- 
važiuojantį; bet jo malonumas ir meilumas prie ar- 
tesnio susitikimo veikiai visai užkariavo jaunų ir 
senų širdis; teip kad dar ir šendien apsakoja daug 
atsitikimų iš jo gyvenimo, kurie padarė kunigą Sarto 
čia neužmirštamu, ir iš kurių keletą mes čia apra- 
šome. — Teip atsėjo vieną sykį lydėti numirelį nuo 
parapijos krašto iki kapų. Klebonas su komža ir 


stula draug su duobiakasiu atėjo į namus, kame 
gulėjo lavonas; bet čia galima buvo gauti grabui 
nešti tik du žmogu; dviėjų dar truko; kągi daryti ? 
Kunigas Sarto, neilgai mislydamas, su duobiakasiu 
ima grabą ant pečių ir padeda jį nešti visą valandą 
iki kapų. 

Jei atsitikdavo krikštynos arba pakasynos pas 
ką nors iš turtingesniųjų parapijonių, tuomet išei- 
nanųų kunigą Sarto iš bažnyčios pasitikdavo prie 
durų beturčiai ir ėlgetos, kurie jį gerai pažino, ir 
kun. klebonas atiduodavo jiems visa, iki paskuti- 
niam skatikui, ką buvo tą dien gavęs. Nekartą at- 
sitikdavo, jog jo senis zakristijonas ilgiaus užmig- 
davo. Tuomet klebonas pats atrakindavo bažnyčią, 
paskambindavo varpais ir priruošdavo visa prie šv. 
mišių, iki ant galo varpų skambinimu prižadintas 
zakristijonas neateidavo į bažnyčią. Kad sykį vie- 
nas iš parapijonių norėjo eiti prikelti miegalį, pa- 
sakė juokdamosi klebonas: Tegul vargšas pamiega; 
ar mislyji, kad aš nepataikinsiu atidaryti bažnyčios 
durų ir varpais paskambinti! tegul ir aš nors sykį 
patarnausiu senam žmogui. Jei atsitikdavo, jog lan- 
kydamas toli nuo namų ligonius užeidavo pas ką 
nors iš parapijonių ir rasdavo valgančius pietus, 
sėsdavo su jais prie stalo ir draug valgydavo jų 
menkus pietus. 

Dar tebebudamas kamendoriumi Tombole, ku- 
nigas Sarto nekartą mislyjo, kaip galima butu pa- 
gerinti žmonių sodiečių buvį per įvairias draugijas, 
per įkurimą valsčiuose pasiskolinimo kasų arba 
bankų. Likęs klebonu galėjo meginti įvykdinti savo 
užmanymus. Nors paprastai žmonės sodiečiai ne- 

labai užsitiki tuo, kas yra naujo, jiems mažai teži- 
„namo, vienog kunigas Sarto savo parapijoje įgyjo 
tokį užsitikėjimą ir teip mokėjo savo užmanymus 
kiekvienam perstatyti, jog netik pasisekė jam įkurti 
tokią pasiskolinimo kasą sodiečiams, iš kurios rei- 
kale kiekvienas sąnaris galėjo pasiskolinti pinigų už 
nedidžias palukanas, bet trumpame laike tas naujas 
dalykas rado nemažai šalininkų ir toli už Salzano 
parapijos rybų. Čia buvo padaryta pradžia to darbo 
kurį paskiaus kunigas Sarto plačiai varė, kaipo 
vyskupas ir patrijarkas. 

Jei jau nuo pat pradžios kunigas Sarto pasi- 
rodė kaipo ištikimas ir uolus piemuo savo dva- 
siškų avių, tai jo artimo meilei atsirado daug pla- 
tesnė dirva, kada 1870 metuose pasirodė cholera, 
kuri neaplinkė ir Solzano parapijos. Dieną ir nakų 
su neilstančiu uolumu lankė klebonas Sarto visoje 
savo parapijoje, nuo vieno krašto iki kitam, ligonius, 
suteikdamas jiems šventus sakramentus, laidojo nu- 
mirelius, rupinosi likusiomis našlėmis ir našlaičiais. 
Buvo Salzane nedidelis ligonbutis, pastatytas vieno 
iš buvusių klebonų; jau ir anksčiaus kunigas Sarto 
rasdavo sau čia atilsį, lankydamas ligonius, o dabar 
cholerai prasidėjus, jis pasilikdavo tame ligonbutyje 
ilgas valandas. 


Tokiuo tai klebonu buvo kunigas Sarto devy- 
nerius metus. Vyskupas Zinelli per tą laiką ge- 
riaus jį pažino ir suprasdamas, jog kunigas Sarto 
galės dar daugiaus gero padaryti Bažnyčiai, užėmęs 
augštesnę joje vietą, paskirė jį 1875. metuose Tre- 


vizo katedros kanauninku ir kaip matysime pas- 
kiaus, to savo paskirimo neturėjo reikalo gailėtisi, nes 
kunige Sarto atrado sau pagelbininką pilną išmin- 
ties, mokslo ir malonaus budo. 

Kunigas Sarto ir kaipo kanauninkas pasirodė 
labai darbsčiu, ir jo darbai visuomet turėjo kuo 
geriausias pasekmes. Vyskupas Zinelli kaskart la- 
bjaus persitikrindavo, kokį naudingą kunigą jis pa- 
šaukė į „savo patarėjus, todėl kaskart svarbesnius 
darbus su jo pagelba atlikdavo. Viena iš tokių 
svarbiausių ir žymiausių pareigų, kurios buvo jam 
pavestos, buvo tai jo paskirimas dvasišku semina- 
rijos vadovu, 0 pertat atidavimas į jo rankas dva- 
siško išlavinimo busiančiųjų kunigų. Užduotis buvo 
tai nemaža, bet vargiai butu atsiradęs kas kitas, 
kurs teip gerai butu ją išpildęs, kaip tai padarė 
kunigas Sarto. Klierikai jaunesnieji ir vyresnieji visi 
lygiai mylėjo savo dvasiškąjį tėvą, kurs apie kiek- 
vieną iš jų rūpinosi, kurs prižiurėdavo juos šer- 
gančius, kaip koki gailestinga sesuo, dalyvaudavo 
džiaugsmuose ir atilsiuose jaunuomenės, kurio ap- 
sėjimas buvo visuomet malonus, broliškas, ir kurio 
paliepimai užtat buvo visų su didžiausiu noru ir 
linksmai pildomi. 

Kuo labjaus ėjo senyn vyskupas Zinelli, tuo 
daugiaus reikalavo jis pagelbos nuo kunigo Sarto, 
pavesdamas jam kaskart naujus darbus; bet daugi- 
nantisi: darbams, rodosi augo spėkos ir noras prie 
darbo širdyje kunigo kanauninko. Terp tų įvairių 
užsiėmimų rasdavo jis dar valandėlę pasakymui 
vieno — kito pamokslo per didesnes šventes kaip 


. Trevize, teip ir apilinkinėse parapijose; 0 tie pa- 


mokslai buvo visų rodžiai klausomi ir pasilikdavo 
klausytojų širdyse neužmirštomais. 

Kasdieniniame gyvenime kunigas Sarto pasi- 
liko tokiuo pat, kokiuo jis buvo, budamas kamen- 
doriumi Tombole: kaip tenai, teip ir čia sau jis 
visai mažai tereikalavo. Jei laikas nuo laiko ap- 
silankydavo ant dienos-kitos pas motiną arba kitus 
gentis, savo atvažiavimu nepadarydavo jiems daug 
kemalo; labjausiai kas link valgio nebuvo reikalo 
daryti jiems kokias norint permainas. — Pelnas jo, 
tiesa, buvo dabar kur kas didesnis, ir jis lengvai 
butu galėjęs pagerinti buvį savųjų; bet jie galėjo ir 
be to pragyventi, o kun. kanauninkas turėjo tiek 
daug pažįstamų beturčių, kurie visai neturėjo iš ko 
gyventi; ir jiems tai patekdavo visa, ką jis galėjo 
sutaupyti. Jei mažame Tombole ir nedideliame 
Salzane nestigdavo elgetų ir kitų reikalaujančių pa- 
šalpos, tai Trevize buvo šimtai tokių, kurie išties- 
davo prieš jį ranką. Nekartą matydavo save ku- 
nigas Sarto apgautu, vienog jo mielaširdingumui 
nebuvo galo; nors tankiai pasižadėdavo pirma iš- 
tirti gerai, ar vertas yra prašantis pašalpos, bet pa- 
matęs ašaras jo akyse, užmiršdavo savo pasiketini- 
mus ir duodavo. 

1879. m. mirus vyskupui Zinelli, kanauninkas 
Sarto tapo išrinktas vyskupystės valdytoju iki pas- 
kirimui naujo vyskupo, ir beveik per ištisus metus 
valdė Trevizo vyskupystę. Naujas tos bažnyčios 
Piemuo, kuriuo liko paskirtas kunigas Kalegari (Cal- 
legari) laikė teippat augštoje pagarboje kunigą 
Sarto, kaip ir mirusis, ir pasiliko ant visuomet jo 
geriausiu prieteliu, 

Nuopelnai dėl Bažnyčios kun. Kanauninko 
buvo jau tuomet teip didi, jog jis buvo žinamas ne 
tik savo vyskupystėje, bet toli ir už jos ribų; to- 
dėl kada 1884. m. popėžius Leonas XIII. paskirė 
j; Mantuvos: vyskupu, visi su džiaugsmu priėmė tą 
žinią. 


IV. 
Vyskupas ir Patrijarkas. 


KB uti vyskupu yra, tiesa, nemaža garbė; bet 
tas, kam ji patenka turi musų laikuose 
į draug su ja priimti ir erškečių vainiką. Jei 
jis nori buti tikrai geru Piemenimi sau pavestų avių, 
turi pagal žodžius šv. Rašto buti pasirižęs guldyti 
savo gyvastį už avis. 

Mantuvos vyskupystė, viena iš didžiausių visoje 
Italijoje, buvo dėl įvairių priežasčių dvasiškuose 
dalykuose gana apleista. Paskutiniuose laikuose net 
po keletą metų ji neturėjo savo vyskupo. Kunigų 
buvo čia nedaug, zokoninkų dar mažiaus. Žmonės 
tikėjimo dalykuose buvo užšalę, retai eidavo prie 
šv. sakramentų, menkai teužlaikydavo šventas dienas 
ir pasninkus. Ištiesų galima pasakyti, buvo tai 
dirva, pilna akmenų, erškėčių ir usnių. 

Todėl vyskupas Sarto, kurs, priėmęs Ryme 
pašventimą į vyskupus, atvyko 17. Balandžio 1885. m. 
į Mantuvą, rada čia sau be galo daug darbo. — Jau 
tais pačiais metais pradėjo jis lankyti savo vysku- 
pystę. Pradžią padarė nuo savo katedros bažny- 
čios, ir per trejus pirmutinius metus aplankė visas 
153 bažnyčias savo vyskupystės. Lankydamas 
bažnyčiasnetik suteikdavo žmonėms šv.dirmavonės sa- 
kramentą, bet sakydavo pamokslus, kai-kada du ir tris 
kartus tą pačią dieną, spaviedodavo ir pats dalin- 
davo šv. Komuniją. 

Vyskupas Sarto gerai atmindamas, jog kunigai 
yra pasaulės šviesa ir žemės druska, visais budais 

rupinosi sužadinti terp jų kaskart didesnę meilę 
dvasiško mokslo, kunigiškų dorybių ir ištikimo pil- 
dimo visų jų priedermių. 1888. metuose padarė 
Mantuvoje susirinkimą (sinodą) kunigų savo vys- 
kupystės; čia ' liko apsvarstyta' daug klausimų 
i padaryta daug naudingų nutarimų. Pamažu 
įvedė vyskupas Sarto savo diecezijoje kunigų 
susivažiavimus dėl pasišnekėjimo apie dalykus, turin- 
čius ryšį su geru pildymu kunigiškų pareigų. 

Kuolabjausiai buvo atsidavęs ir mylėjo savo 
seminariją, lankydavo ją, kada tik galėjo, ir visa 
darė, kad gyvenimas ir mokslas klierikų, kurių 
skaitlius jo laikuose žymiai pasididino, butu teip 
surėdytas, kad jie su laiku taptu šventais ir tobu- 
lais altoriaus tarnais. 

Per didesnes šventes pats sakydavo katedros 
bažnyčioje pamokslus; kunigų savo nekuomet nesiliau- 
davo žadinti, kad jie, kaip galėdami, geriausiai skelbiu 
Dievo žodį didiems ir mažiems; įsakė teipogi kas 
nedėlią ir šventę kiekvienoje bažnyčioje aiškinti vai- 
kams katekizmą, nes gerai suprato, jog jaunuomenė 
nuo mažens pažinusi savo tikėjimą ir pripratusi prie 
doraus krikščioniško gyvenimo, ir užaugusi pasi- 
liks gera. ) 

Kad sužadinti terp žmonių didesnį maldingumą, 
pasirupino vyskupas Sarto, kad su didžiausia iškilme 
butu apvaikščiojamos pripuolančios 1885. m. aštuonių 
šimtų metų sukaktuvės nuo mirties šv. Anzelmo, 
kurs buvo ypatingu užtarytoju Mantuvos miesto ir 
vyskupystės, ir kurio. šv. kunas yra palaidotas po 
didžiuoju altoriumi Mantuvos katedros bažnyčioje. 
Teip pat padarė 1891. m. su šv. Alojizo švente, kurs 


prieš tris šimtus metų buvo gimęs Mantuvos vvs- 
kupystėje. 

Tokie-tai buvo svarbiausieji darbai vyskupo 
Sarto Mantuvoje. Moloningiausis Sutvertojas laimino 
tiems darbams, ir nors pats vyskupas troško dar 
daugiaus padaryti ir išrauti nevieną dar užsilikusią 
piktžolę tame savo vyndaržyje, tėčiaus po devynerių 
metų, kada jis liko paskirtas kardinolu ir Venecijos 
patrijarku, galėjo teisingai tulas laikraštis parašyti, 
jog Mantuvos vyskupystė per vyskupo Sarto rupes- 
čius tapo pavyzdžiu daugeliui kitų. 

Netoli nuo Mantuvos, gal už kokių 4—5 verstų 
yra bažnytelė su stebuklingu paveikslu švenčiausios 
Panos, vadinamos „Mylistų Motina“, kurią kasmet 
lanko tukstančiai žmonių. Čia tai jieškodavo sau 
atilsio ir pastiprinimo vyskupas Sarto. Tankiai ga- 
lima buvo matyti jį, klupinų prieš paveikslą šven- 
čiausios „Mylistų Motinos“ ir tarsi sudedantį visus 
savo vargus ir skausmus dangaus Karalienėi po kojų. 
Karštai pasimeldęs, apsilankydavo ir pas savo brolį 
Aniolą, kurs miestelyje prie tos bažnyčios buvo 
pačtos užveizdėtoju ir turėjo sankrovėlę druskos ir 
tabokos. 

Kita vieta, kame karštose vasaros dienose ga- 
lima buvo sutikti vyskupą Sarto, buvo tai semina- 
rijos palivarkas — Sailetti, kame vasaros metą gyven- 
davo klierikai. Čia terp savo mylimų dvasiškų vaikų 
užmiršdavo ant valandelės vyskupas savo vargus ir 
rupesčius. 

Beturčiams buvo vyskupas Sarto tikru tėvu. 
Mažai sau tereikalaudamas, visa, kas likdavo, ap- 
versdavo ant gerų darbų, sušelpimui reikalaujan- 


čiųjų. Jo mielaširdingumas buvo teip didis, jog 
nebeturėdamas pinigų, o nenorėdamas atsakyti pra- 
šantiems, nekartą užstatydavo savo vyskupišką žiedą. 
Pasakoja vieną juokingą atsitikimą su mėsa, kurs 
geriausiai leidžia mums pažinti gerą širdį vyskupo 
Sarto. Taigi vieną sykį jo sesuo, kuri užsiimdavo 
virtuve, išėjo ant valandelės iš namų, tuo tarpu 
atėjo pas vyskupą žmogus, kurs prašė sriubos (bul- 
jono) savo sergančiai moterei. Vyskupas ne ilgai 
galvodamas įėjo į virtuvę ir atidavė prašančiam 
mėsą draug su indu, kuriame ji virė. Sugrįžusi sesuo 
atbėgo pasiskųsti broliui, jog kasžinkas pavogęs 
mėsą Iš virtuvės. Jis-gi ramiai atsakė: 

— Turi buti tai katė išnešė. 

Kada sesuo pradėjo aiškinti, jog katė negalėjo 
išnešti ir puodo, kurs draug pražuvo, turėjo vys- 
kupas prisipažint, jog jis buvo tai padaręs. 

1893 metuose Leonas XIII. paskirė vyskupą 
Sarto kardinelu ir Venecijos patrijarku. Mantuvos 
gyventojai nors per tą paskirimą nustojo savo ge- 
riausiojo Piemens, tėčiaus su džiaugsmu priėmė žinią, 
jog jų mylimajam vyskupui liko suteikta toki augšta 
garbė. Todėl kada jis po savo paskirimo grįžo iš 
Rymo Mantuvon, pasitiko jį kaip dvasiškija, teip ir 
žmonės su didžiausia iškilme. 

Bet jei linksmas buvo tas pasitikimas, tai ne- 
užilgo po jo turėjo buti liudnas palydėjimas. Kaip 
vaikai su ašaromis atsisveikino Mantuvos gyventojai 
su savo vyskupu, kuriam tas persiskirimas teipogi 
linksmas nebuvo, nes jis prie savo vyskupystės 
netik buvo pripratęs, bet ją tikrai mylėjo, nes dėl 


jos teip daug darbavosi, tiek už ją meldėsi, nes čia 
jis matė jau digstančius ir augančius vaisius, kuriuos 
buvo savo ranka pasėjęs. 

Venecijoje kardinolas Sarto pasiliko tokiuo pat 
geru Piemenimi, rupestingu apie išganymą pavestų 
sau avių, kokiuo męs jį pažinome Mantuvoje; tiktai 
jo uolumas rado čionai sau dar platesnę darbo dirvą. 
Ir Venecijoje jis tankiai lankydavo ligonbučius, neš- 
damas sergantiems nuramimino žodžius ir palaimi- 
nimą; neretai sakydavo pamokslus; nekartą galima 
buvo jį rasti, apsivilkusį paprastais kunigiškais ru- 
bais, sėdintį spaviednyčioje ir klausanti draug su 
kitais kunigais žmonių spaviednės. Nuo pat pradžios 
savo atvažiavimo į Veneciją pradėjo lankyti bažny- 
čias savo vyskupystės ir per ketverius metus ap- 
lankė pirmą kartą jas visas.  Labjausiai rupinosi 
apie savo seminariją, kurioje kas met savo pinigais 
užlaikydavo dešimtį neturtingų klierikų. 

Kardinolas Sarto rodžiai dalyvaudavo kiek- 
vienoje didesnioje iškilmėje, jei tik matė joje kokią 
nors naudą Bažnyčiai, ir nežiurėdavo į nuovargį, be 
kurio tokiuose atsitikimuose neapsieidavo. Naujam 
amžiui prasidedant, per jo rupesčius liko pastatyta 
ant kalno, vadinamo Grappa, koplyčia švenč. Panai. 
Patrijarkas pats prižadėjo pašventinti tą koplyčią ir 
stovylą švenč. Dievo Gymdytojos. Kelionė ant to 
kalno, kurs turėjo arti dviejų verstų augštumo, ne- 
buvo lengva. Anksti rytą, vos švintant iškeliavo 
kardinolas Sarto mažais vingiuotais takais ant 
Grappos, džiaugsmingai sveikinamas pakelėje visos 
apilinkės gyventojų. Pernakvojo pusiaukelyje nedi- 
delioje triobelėje, ir neužilgo po vidunakčio ėjo to- 

liaus pradėtu keliu, kurs įvairiose vietose buve ap- 
šviestas ugniakurais. Žmonių ant pačio kalno susi- 
rinko didi minia, nemažiaus kaip 7000 ypatų. Patri- 
jarkas pašventė koplyčią, atlaikė iškilmingai šv. 
mišias ir suteikė kaip susirinkusiems, teip ir visai 
Venecijos vyskupystei nuo to kalno savo vyskupišką 
palaiminimą. Atsitiko tai 4. dieną Rugpjūčio; po 
dvejų metų, tą pačią dieną kardinolas Sarto liko 
išrinktas popežiumi. 

Matėme, jog; kardinolas Sarto dar kaipo Salzano 
klebonas rupinosi apie pagerinimą sodiečių buvio 
per įsteigimą valsčiaus kasų (bankų), iš kurių reikale 
neturtingi galėdavo už mažas palūkanas pasiskolinti 
pinigų; ir dabar, budamas patrijarku, pasiliko tokiuo 
pat žmonių-sodiečių globėju; jų reikalus šelpdavo 
kiek galėdamas; o su valsčiaus kasomis, kurios da- 
bar jau buvo labai prasiplatinusios ir daug gero 
darė visoje šiaurinėje Italijoje, rupinosi supažindinti, 
ypatingai su pagėlba viena iš savo vyskupystės 
kunigų (kun. Cerutti)) gyventojus net tolymos 
Sicilijos. 

Darbininkų klausimas teipogi nemažai rupėjo 
kardinolui Sarto, ir visa širdžia jis troško pagerinti 
santikius terp darbininkų ir darbodavių. Užtat dar- 
bininkai matė jame savo geriausį prietelį, kurs tėviš- 
kai užtardavo už jų reikalus. Teipogi ir darbodaviai 
laikė jį už atsargų ir išmintingą Bažnyčios kuni- 
gaikštį; todėl ne vieną kartą jam pasisekė per savo 
tarpininkystę sutaikinti vienus su kitais ir prašalinti 
jau kilstančius vaidus. 

Su ligiu uolumu rupinosi kardinolas Sarto apie 
katalikišką spaudą ir laikraščius, kurių didį naudin- 


gumą gerai suprato, ir kuriuos reikale šelpdavo savo 
pinigais.  Nekartą ir pats per tuos laikraščius atsi- 
liepdavo į pavestas savo globai aveles, spausdin- 
damas laikraščiuose savo vyskupiškas gromatos, 
kurių iš viso išleido iki 150. 

Argi reikia dar priminti, jog kardinolas Sarto 
ir Venecijoje pasiliko teip pat mielaširdingu dėl be- 
turčių, kokiuo buvo per visą savo gyvenimą. Vene- 
cijoje reikėdavo jam nekartą suteikti pašalpą ne tik 
beturčiui, gyvenančiam žemoje grįtelėje, bet ir augš- 
tame palociuje. Duodamas kardinolas nedarydavo 
skyriaus terp prašančiųjų, veizėjo tiktai, ar buvo 
tikras reikalas. Teip kad vieną sykį atėjo pas jį 
prašyti pašalpos tulas darbininkas, kurs pirm to 
savo piktume buvo nekartą paniekinęs kardinolą, 
šis, nors ir gerai pažino nenaudelį, vienog priėmė 
ji maloniai ir apdovanojo gausiai. 

Teip praėjo vėl dešimtis metų gyvenime da- 
bartinio musų šv. Tėvo. Ir Venecijoje užsitarnavo 
jis netik meilę visos vyskupystės, bet ir pagarbą 
savo priešų. 26. dienoje Liepos mėnesio 1903 m. 
išvažiavo kardinolas Juozapas Sarto rinkti naujo 
popėžiaus Ryman iš savo Venecijos, kurios jam jau 
nebebuvo lemta pamatyti: Nemaža žmonių minia 
susirinko ant gelžkelio stoties jį palydėti; kardinolas 
prašė lydinčius pasimelsti už susirinkusius Ryme 
kardinolus, kad jiems šv. Dvasia padėtu išrinkti 
gerą Jezaus Kristaus Vietininką; prašė pasimelsti 
ir už savę, kad Dievas padėtu jam laimingai sugrįžti 
iš Rymo, ir suteikė visiems palaiminimą. 

Ir išvažiavo, idant nebegrįžtu, nes pats turėjo 


likti a. a. Leono XIII. Įpediniu. 


V. 
Ant apaštoliškojo sosto. 


AG atėme takus, kuriais vedė Viešpats savo 
Išrinktąjį nuo Rijezės grįčelės iki apašto- 
>. liškam sostui; pažinome jo darbus Kristaus 
vyndkržyje, jo didžius nuopelnus Bažnyčioje. Bet 
tai tik pirma dalis jo gyvenimo knygos, antroji dar 
prieš mus. Kaipgi vienog graži jau ta pirmoji dalis, 
kaip daug ji žada: kas padarė tokią pradžią, nuo to 
galima tikėtisi, jog ir. tolesnieji jo darbai nebus 
mažesni. 

Nemaža, tiesa, garbė buti Venecijos Patrijarku, 
ir daug gero buvo galima čia padaryti, bet Vene- 
cijos Vyskupystė yra mažiausia Europos dalelė: 
Kardinolas Sarto tapęs Pijumi X., kada suteikė savo 
pirmąjį palaiminimą, laimino Miestui (Rymui) ir 
Pasaulei (Urbi et Orbi). Visa katalikiška pasaulė 
tapo dabar jo vyskupystė, ir draug su tikinčiais 
Europos ir Amerikos vadina jį savo šventuoju Tėvu 
katalikai Chinų ir Japonijos, juodi Afrikos gyven- 
tojai ir Australiečiai. Pirma jam ypatingai rupėjo 
jo vyskupystė, jo tėvynė, jo tautiečiai Italai, dabar 
jis rupinsisi lygiai visais, — francuzais ir vokečiais, 
lietuviais ir lenkais, Indijos ir Kanados katalikais. 
Jam dabar ypatingai pritinka žodžiai, kuriuos ištarė 
apie savę šv. Povilas Apaštolas: „Esmi kal- 

as Graikams ir Barbarams, išmintin- 
giems ir neišmintingiems. (Rom. I 14.) 

Ir ištiesų, nors Pijus X „ašaromis ir malda- 

vimais“ troško atitolinti nuo savęs „sunkią popė- 


žiavimo naštą“, tėčiaus kad pažino, jog tai begali- 
niai Dievo Išminčiai patiko jį teip išaugštinti ir pa- 
daryti viršiausiuoju Piemenimi šventos Bažnyčios, 
pakeldamas savo akis prie To, kurs visus pastip- 
rina, rimdamas savo viltį ant Dievo pagelbos, ima 
jis valdžią į savo rankas ir žada, kaip skaitome jo 
pirmoje popėžiškoje gromatoje pašvęsti pavestam sau 
darbui visas savo pajiegas ir savo gyvenimą. Maty- 
damas sunkią žmonijos ligą, kuria yra užmiršimas 
ir atsitolinimas nuo Dievo vedantis į amžiną pra- 
pulų, žada jis steigtisi visa pataisyti Kristuje 
(Ef. 1. 10.), idant butu vis ir visuose Kristus 
(Kol. 8. n.). 

Tas užmanymas yra begaliniai didis; bet Pijus X. 
pradėjo jį įvykdinti ir į ne vieną dalyką jau atkreipė 
savo atidą. 

Trokšdamas atiduoti priderančią garbę Dangaus 
Karalienėi, išprašyti Bažnyčiai jos galingą užtarimą 
ir sužadinti tikinčiųjų širdyse didesnę meilę tos 
švenč. Dievo Gymdytojos, Pijus X. patvirtino palie- 
pimą a. a. Leono XIII. prirengti visa, kas yra reika- 
linga apvaikščiojimui Jubiliejaus Nekalto Prasidėjimo 
švenč. Marijos Panos, laikui atėjus apgarsino jį pa- 
saulei ir sužadino visus katalikus, idant tas Jubi- 
liejus butu apvaikščiotas kuoiškilmingiausiai. 

Bažnytiniai giedojimai ir muzika, apie kuriuos 
nemažai rupinosi Pijus X., budamas Mantuvos vys- 
kupu ir Venecijos Patrijarku, ne vienoje vietoje reika- 
lavo geresnio sutvarkimo. Todėl šventasis Tėvas 
neužilgo po savo išrinkimo užsiėmė tuo dalyku ir 
apgarsino paliepimą, idant visur butu prašalinta iš 
bažnytinio giedojimo visa, kas nesutinka su Bažny- 


čios dvasia ir įstatymais, įsakė sugrąžinti į bažnv- 
čias senobinį Gregorijanišką giedojimą ir davė pa- 
mokinimus, kaip tai padaryti. Galima todėl tikėtisi, 
jog tas šv. Tėvo rupesnis nepasiliks be gerų vaisių 
ir nemažai prisidės prie pagražinimo bažnytinių 
apeigų ir pamaldų, ir jog maldingumas tikinčiųjų 
žymiai pasididins, nes mažai kas tepakelia teip labai 
žmogaus širdį prie Sutvertojo ir sužadina gerus 
jausmus, kaip gražus giedojimas, kaip graži tikrai 
bažnytinė muzika. 

Jau savo pirmoje apaštoliškoje gromatoje rašė 
šv. Tėvas, jog daug yra tokių, kurie atsitolina nuo 
Dievo ir Bažnyčios tiktai dėlto, jog labai mažai, 
arba ir visai nepažįsta Kristaus mokslo, ir žadino 
vyskupus, kad jie pasirupintu per kunigus kuodau- 
giausiai mokintitik ėjimo dalykų visus, didžius ir ma- 
žus, apšviestus ir tamsuolius. Neseniai gi (15. Ba- 
landžio 1905 m.)apgarsino jis apie tą dalyką atskirą 
aplinkrašųų, kuriame paliepia aiškinti katekizmą kas 
nedėlią vaikams, priruošti juos kuogeriausiai prie 
pirmos spaviednės ir šv. Komunijos. Pirmoji šv. 
Komunija, pagal įsakymą šv. Tėvo turi buti sutei- 
kiama su nepaprasta iškilme. Paliepia jis dar tame 
aplinkraštyje aiškinti tikėjimo tiesas atskirose valan- 
dose teipogi suaugusiems, nes ir jiems musų laikuose 
labjausiai truksta pažinimo tų dalykų . . . 

Paminėjau čia iš daug kitų darbų Pijaus X. tik 
keletą, kurie visus katalikus pasiekia, bet jau ir 
iš jų galima numanyti, kaip daug gero jis padarė 
Kristaus Bažnyčiai per teip trumpą laiką, vos per 
dvejus metus. 

Turiu dar priminti, jog Pijus X. ant apaštoliško 

sosto pasiliko teippat mielaširdingu, kokiuo buvo 
seniaus; nes vos keletui dienų praslinkus po išrin- 
kimo, jis jau paliepė išdalinti terp Rymo beturčių 
net 100.000 frankų. Pasiliko teip pat geru ir ma- 
loniu dėl visų, kokiuo jis buvo Venecijoje ir Man- 
tuvoje; o kad vienas pralotas, patyręs jo gerumą, 
sykį atsiliėpė į šv. Tėvą šiais žodžiais: 

— Drįstu pasakyti, jog Jusų Šventybė esate 
perdaug geru, 

Atsakė jam Pijus, juokdamosi : 

— Veizėkite ką jis kalba! Jei popėžius nebutu 
geras, tai kasgi turėtu buti geru! 

Tokį tai geriausiąjį Tėvą davė mums Dievo 
Apveizda, kaipo viršiausįjį Vadovą visų katalikų 
išganymo kelyje. Ištiesų negalima jo nemylėti. Bet 
musų meilė tuomet tik pilnai apsireikš, jei mylėsime 
vis tai, ką myli šventasis Tėvas, jei mylėsime Dievą, 
saugodamėsi nusidėjimų, jei mylėsime jo šv. Bažny- 
čią, klausydami jos prisakymų. 

Valdyk tatai mus, Šventasis Tėvė, nuo augšto 
savo sosto ir vesk keliu išganymo kuoilgiausius 
metus, o mes klausysime tavo balso ir eisime pa- 
skui Tavę, kaip avįs seka gerą savo piemienį. 

„Viešpats teužlaiko jį, ir gaivinajį, ir padaro jį 
laimingu ant žemės, ir tenepaduoda jo jo priešų 
galyben.“ (Is. 40. 3.). 

Galas. 


== 


Turinys. 
Prakalb'a 
Leono XIII. smertis ir išrinkimas Pijaus X. 
Pijaus X. jaunystė 


Kunigiški darbai Juozapo Sarto Tombole, 
Salzane, Trevize . 


Vyskupas ir Patrijarkas 


Ant apaštoliškojo sosto. 

